মুলতান
মুলতান (উর্দু: مُلتان‎‎; উচ্চারণ) পাকিস্তানের পাঞ্জাব প্রদেশের একটি শহর। জনসংখ্যার দিক থেকে এটি পাকিস্তানের ৭ম বৃহত্তম শহর যার আয়তন প্রায় ১৩৩ বর্গ কিলোমিটার। এই শহরটি চেনাব নদীর তীরে অবস্থিত এবং দক্ষিণ পাঞ্জাবের প্রধান সাংস্কৃতিক ও অর্থনৈতিক কেন্দ্র। মুলতানের ব্যুৎপত্তি অতিপ্রাচীনকাল পর্যন্ত পৌঁছেছে। প্রাচীন শহরটি খ্যাতনামা মুলতান সূর্য মন্দিরের এলাকায় ছিল এবং ম্যালিয়ান অভিযানের সময় আলেকজান্ডার দ্য গ্রেট তা অবরোধ করেছিলেন। মুলতান মধ্যযুগীয় ইসলামী ভারতের অন্যতম গুরুত্বপূর্ণ বাণিজ্য কেন্দ্র ছিল, এবং একাদশ ও দ্বাদশ শতাব্দীতে একাধিক সুফি সাধকের আগমন ঘটে এই শহরে, যার ফলে একে সুফিদের শহর, সন্ন্যাসীদের শহর, মাদিনাত-উল-আউলিয়া প্রভৃতি নামে পরিচিত ছিল। নিকটবর্তী শহর উচ সহ এটি সুফি-আউলিয়াদের মাজারের জন্য বিখ্যাত।